อธิบดีกรมอุตุนิยมวิทยา เตือน วันที่ 3-5 มีนาคมนี้ เกือบทั่วทุกภาคจะได้รับผลกระทบจากพายุฤดูร้อน
อธิบดีกรมอุตุนิยมวิทยา เตือน วันที่ 3-5 มีนาคมนี้ เกือบทั่วทุกภาคจะได้รับผลกระทบจากพายุฤดูร้อน นาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศของประเทศไทยในช่วงสัปดาห์นี้ ว่า เกือบทั่วทุกภาคมีอากาศเย็น มีหมอกในช่วงเช้าและมีฝน โดยภาคเหนือ มีปริมาณฝนร้อยละ 10 ของพื้นที่ บริเวณจังหวัดตาก พิษณุโลก และเพชรบูรณ์  ภาคตะวันออกเฉียงเหนือ ร้อยละ 20 ของพื้นที่ บริเวณจังหวัดเลย หนองบัวลำภู ชัยภูมิ และนครราชสีมา  ภาคกลาง บริเวณจังหวัดกาญจนบุรี และอุทัยธานี  ภาคตะวันออก ร้อยละ 20 บางพื้นที่ บริเวณจังหวัดฉะเชิงเทรา ชลบุรี จันทบุรี ระยอง และตราด ทะเลมีคลื่นต่ำกว่า 1 เมตร  และภาคใต้ ฝั่งอ่าวไทย อากาศร้อนขึ้น มีปริมาณฝนเล็กน้อยบางพื้นที่บริเวณจังหวัดเพชรบุรี ประจวบคีรีขันธ์ และนครศรีธรรมราช คลื่นในทะเลสูง 1-2 เมตร ส่วนฝั่งอันดามันมีเมฆบางส่วน คลื่นในทะเลสูงไม่เกิน 1 เมตร อธิบดีกรมอุตุนิยมวิทยา ย้ำว่า ขณะนี้ สภาพอากาศของประเทศไทยได้เปลี่ยนผ่านเข้าสู่ฤดูร้อนแล้ว คาดว่า ตั้งแต่วันพรุ่งนี้ 3 มีนาคม 2563 - 5 มีนาคมนี้ โดยเฉพาะบริเวณภาคตะวันออกเฉียงเหนือ ภาคตะวันออก ภาคเหนือ และภาคกลางจะได้รับผลกระทบจากพายุฤดูร้อน พร้อมขอให้ประชาชนระมัดระวัง ควรอยู่ในที่ปลอดภัยและอย่าอยู่ใกล้บริเวณต้นไม้ใหญ่สำหรับประชาชนที่มีข้อสงสัยเพิ่มเติม สามารถติดตามการพยากรณ์อากาศจากกรมอุตุนิยมวิทยาได้ ที่เว็บไซต์ ?www.tmd.go.th? หรือสายด่วน 1182